Dømt for ulovlig uran-handel i Moldova
Blant de tre var en 38 år gammel russisk kvinne, som ble dømt til tre års fengsel for sin rolle i den ulovlige handelen. Kvinnens medsammensvorne fikk fem års fengsel, mens en tredje person ble ilagt en bot på drøyt 7.500 kroner. De tre ble pågrepet i juni i fjor, og politiet beslagla i den forbindelse en liten konteiner med det radioaktive stoffet uran 235 som de hadde forsøkt å finne en kjøper til. Uran 235 kan benyttes både i atomkraftverk og atomvåpen. I august 2010 pågrep politiet i Moldova en annen bande som forsøkte å selge 1,8 kilo av det radioaktive stoffet uran 238 for 68 millioner kroner.
Tre personer er dømt til fengsel i opptil fem år i Moldova, etter å ha forsøkt å selge radioaktivt uran som kan benyttes i atomvåpen.